ຍີ່ປຸ່ນປະກາດລົງໂທດອິຣ່ານອີກ
ຄະນະ​ລັດຖະບານ​ຂອງ​ນາຍົກລັດຖະມຸນຕີ Naoto Kan ປະກາດເອົາ​ມາດ​ຕະການ​ເຫລົ່າ​ນີ້ ຍ້ອນໂຄງການ​ນີວ ເຄລຍຂອງ​ອິຣ່ານນັ້ນ.
ຍີ່ປຸນປະກາດລົງໂທດຕໍ່ອິຣ່ານໃນວັນອັງຄານມື້ນີ້ ຍ້ອນ ໂຄງການນີວ ເຄລຍຂອງອິຣ່ານນັ້ນ ໃນການປະຕິບັດ ຕາມມະຕິຂອງສະຫະປະຊາຊາດ ແລະກ່າວວ່າ ຍີ່ປຸ່ນ ວາງແຜນທີ່ຈະປະກາດເອົາມາດຕະການລົງໂທດຕື່ມອີກ ໃນທ້າຍເດືອນນີ້ ຄະນະລັດຖະບານຂອງນາຍົກລັດຖະມຸນຕີ Naoto Kan ປະກາດເອົາມາດຕະການເຫລົ່ານີ້ ໃນຂະນະທີ່ທ່ານ Robert Einhorn ທີ່ປຶກສາພິເສດວ່າດ້ວຍການຫ້າມ ແຜ່ຜາຍອາວຸດນີວເຄລຍ ແລະການຄວບຄຸມອາວຸດປະຈໍາກະຊວງການຕ່າງປະເທດສະຫະລັດ ກໍາລັງເດີນທາງມຸ້ງໜ້າໄປສູ່ກຸງໂຕກຽວ ໃນການຢ້ຽມຢາມຂົງເຂດເອເຊຍຕາເວັນອອກ ການລົງໂທດຂອງຍີ່ປຸ່ນ ແມ່ນຮວມທັງການຍຶດຊັບສິນຂອງອົງການຕ່າງໆ 40 ອົງການຂອງ ອິຣ່ານ ແລະຂອງຊາວອິຣ່ານຄົນນຶ່ງທີ່ສົງໄສວ່າ ພົວພັນໃນການພັດທະນາ ນີວເຄລຍແລະລູກສອນໄຟ ທ່ານ Yoshito Sengoku ຫົວໜ້າໂຄສົກລັດຖະບານຍີ່ປຸ່ນກ່າວວ່າ ບັນດາເຈົ້າໜ້າທີ່ ຈະເຮັດບັນຊີບາດກ້າວຕ່າງໆທີ່ບໍ່ກ່ຽວພັນກັນອອກມາ ຄືກັນກັບທີ່ສະຫະລັດແລະບັນດາປະ ເທດໃນສະຫະພາບຢູໂຣບໄດ້ເຮັດກັນນັ້ນ ພາຍໃນເດືອນນີ້ ຢ່າງໄວທີ່ສຸດ ບັນດາລັດຖະມຸນຕີການຕ່າງປະເທດຂອງສະຫະພາບຢູໂຣບ ໄດ້ຮັບເອົາມາດຕະການລົງໂທດຕ່າງໆ ໃນສັບປະດາຜ່ານມານີ້ ທີ່ແນເປົ້າໝາຍໃສ່ວົງການນໍ້າມັນ ແລະແກສຂອງອິຣ່ານ ໜັກກວ່າການລົງໂທດເທື່ອຫລ້າສຸດຂອງສະຫະປະຊາຊາດອີກ